I 1902 fikk Vinjes vognmandsforretning oppdraget med å kjøre unionskongen Oscar II til høytidelig åpning av Frimurerlogens nybygg ved Kongens gate. Siden den gang har tre generasjoner Vinje vært «Kongens vognmenn i Trondheim» over en periode på mer enn 60 år. Tidlig på 1900-tallet startet Vinjes spesialisering innen flyttekjøring, og i årene før første verdenskrig ble de første innebygde flyttevognene anskaffet. Disse kom som tilskudd til en vognpark som på sitt mest omfattende inneholdt syv landauere, to brudecupeer, flere Victoriavogner og mange slags sleder, deriblant såkalte tospent-sluffer. Man hadde også fem begravelsesvogner.